**ບົດ​ໂອ້​ລົມ**

**ຂອງ ທ່ານ ດຣ ຄຳ​ແພງ ​ໄຊ​ສົມ​ແພງ ​ເລຂາ​ພັກ​ແຂວງ**

**ຕໍ່​ກອງ​ປະຊຸມ​ໃຫຍ່​ຄັ້ງ​ທີ VIII ຂອງ​ຜູ້​ແທນ​ແມ່ຍິງ​ແຂວງ ຫຼວງພະ​ບາງ**

**ຄັ້ງ​ວັນ ທີ 2 – 3 ​/ 02 / 2015**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ຮຽນ: ສະຫາຍ ​ນາງ ສີ​ໃສ ລື​ເດດ​ມູນ​ສອນ, ກຳມະການ​ສູນ​ກາງ​ພັກ, ປະທານ​ສູນ​ກາງ​ສະຫະພັນ​ແມ່ຍິງ​ລາວ ທີ່​ນັບຖື.

* ບັນດາ​ສະຫາຍ​ຜູ້​ແທນ ​ແລະ ​ແຂກ​ທີ່​ມີ​ກຽດ ທີ່​ຮັກ​ແພງ.

ຂ້າພະ​ເຈົ້າ​ຮູ້ສຶກ​ພູມໃຈເປັນຢ່າງຍິ່ງທີ່​ໄດ້​ຕາງໜ້າ​ໃຫ້​ແກ່​ຄະນະ​ບໍລິຫານ​ງານ​ພັກ​ແຂວງ ​ເຂົ້າ​ຮ່ວມ​ກອງ​ປະຊຸມ​ໃຫຍ່​ຄັ້ງ​ທີ VIII ​ຜູ້​ແທນ​ແມ່ຍິງ​ແຂວງ ຫຼວງພະ​ບາງ ຊຶ່ງໄຂຂຶ້ນ​​ທ່າມກາງ​ບັນຍາ ກາດ​ທີ່​ທົ່ວ​ພັກ, ທົ່ວ​ກອງ​ທັບ, ທົ່ວ​ປວງ​ຊົນພວມ​ຕັ້ງໜ້າ​ຜັນ​ຂະຫຍາຍ​ມະຕິ​ກອງ​ປະຊຸມ​ໃຫຍ່​ຂັ້ນ​ຂອງ​ຕົນ ​ແລະ ​ຍັງ​ເປັນ​ການ​ສ້າງ​ຜົນງານ​ເພື່ອ​ຄຳນັບ​ຮັບ​ຕ້ອນ​ກອງ​ປະຊຸມ​ໃຫຍ່​ຄັ້ງ​ທີ VII ຂອງ​ອົງຄະ​ນະ​ພັກ​ແຂວງຫຼວງພະ​ບາງ ​ແລະ ກອງ​ປະຊຸມ​ໃຫຍ່​ຄັ້ງ​ທີ X ຂອງ​ພັກ. ສໍາລັບຄະນະນໍາພາສະມາຊິກສະຫະພັນແມ່ຍິງ, ແມ່ຍິງບັນດາເຜົ່າ ພອ້ມກັນສ້າງຂະບວນການ, ຫ້າງ​ຫາ​ກະກຽມ​ບັນດາ​ເງື່ອນ​ໄຂ ແລະຕັດສິນ​ໃຈ​ສູ້ຊົນ​ຜ່ານ​ຜ່າ​ຄວາມ​ຫຍຸ້ງຍາກ ຈົນ​ສາມາດ​ເປີດ​ກອງ​ປະຊຸມ​ໃຫຍ່​ຂອງ​ຕົນ​ຂຶ້ນຢ່າງ​ສະຫງ່າ​ຜ່າ​ເຜີຍ.

ນະ​ໂອ​ກາດ​ອັນ​ສະຫງ່າ​ລາສີ​ນີ້ ຂ້າພະ​ເຈົ້າ​ຂໍ​ນຳ​ເອົາ​ຄໍາຢ້ຽມຢາມ​ຖາມ​ຂ່າວ ອັນ​ອົບ​ອຸ່ນ​ມາ​ຍັງ​ເອື້ອຍ​ນ້ອງ​ແມ່ຍິງ​ບັນດາເຜົ່າໃນ​ທົ່ວ​ແຂວງ ​ແລະຂໍ​ສະ​ແດງ​ຄວາມ​ຍ້ອງຍໍ​ຊົມ​ເຊີຍ​ຕໍ່​ນ້ຳ​ໃຈ​ເດັດດ່ຽວ ປຸ້ມລຸມ ສາມັກຄີຂອງພວກສະຫາຍ​ໃນ​ຄັ້ງ​ນີ້ ຢ່າງ​ສຸດ​ອົກ​ສຸດ​ໃຈ ( ຂໍ​ຊົມ​ເຊີຍ).

**ບັນດາ​ສະຫາຍ​ທີ່​ນັບຖື ​ແລະ ຮັກ​ແພງ**!

ຄື​ດັ່ງ​ພວກ​ເຮົາ​ຮັບ​ຮູ້​ນຳ​ກັນ​ແລ້ວ​ວ່າ ປະຈຸ​ບັນ​ນີ້​ປະຊາກອນ​ໃນ​ທົ່ວ​ແຂວງ ກໍ່​ຄື​ທົ່ວ​ປະ​ເທດ ​ແລະ ສາກົນ ​ແມ່ນ​ມີ​ຈໍານວນ​ເພດ​ຍິງ ກວມ​ກວ່າ​ເຄິ່ງໜຶ່ງຂອງ​ຈຳນວນ​ປະຊາກອນ, ຢູ່​ໃນ​ທຸກ​ຂົງ​ເຂດ​ວຽກ​ງານ​ໄດ້ມີ​ເອື້ອຍ​ນ້ອງ​ແມ່ຍິງ ​ເປັນ​ກຳລັງ​ແຮງທີ່ສໍາຄັນປະກອບສ່ວນ. ສະ​ນັ້ນ ຈຶ່ງ​ເວົ້າ​ໄດ້​ວ່າ​ເອື້ອຍ​ນ້ອງ​ແມ່ຍິງ​ແມ່ນມີ​ບົດບາດ​ສຳຄັນ​ໃນ​ການພັດທະນາເສດຖະກິດ - ສັງຄົມ. ​ເມື່ອ​ພວກ​ເຮົາ​ຫວນຄືນເຖິງປະຫວັດສາດ​ຂອງ​ຊາດກໍ່​ເຊັ່ນ​ດຽວ​ກັນ ຈະ​ເຫັນ​ໄດ້​ວ່າ​ເອື້ອຍ​ນ້ອງ​ແມ່ຍິງ​ບັນດາ​ເຜົ່າ ບັນດາ​ຊັ້ນ​ຄົນໄດ້​ປະກອບສ່ວນ​ຢ່າງ​ຕັ້ງໜ້າ​ໃນ​ພາລະກິດ​ປົກ​ປັກ​ຮັກສາ​ປະ​ເທດ​ຊາດ, ຕໍ່ສູ້​ກັບ​ຈັກກະພັດ​ລ່າ​ເມືອງ​ຂຶ້ນ​ແບບ​ເກົ່າ ​ແລະ​ແບບ​ໃໝ່ຄຽງບໍ່າຄຽງໄລ່ກັບເພດ​ຊາຍນັບທັງການ​ຕໍ່ສູ້​ຢູ່​ສະໜາມ, ​ເປັນໜ່ວຍລຳລຽງ, ​ເຮັດໜ້າທີ່ຢູ່​ແນວຫລັງ ຈົນ​ສາມາດ​ປົດ​ປ່ອຍປະ​ເທດ ອອກ​ຈາກ​ແອກ​ປົກຄອງ​ຂອງ​ຈັກກະພັດ​ຕ່າງ​ດ້າວ ​ແລະ ສະຖາ​ປະ​ນາ​ປະ​ເທດ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ ​ໃນ​ປີ 1975 ​ໄດ້ມີ​ແມ່ຍິງ​ຈຳນວນຫຼາຍ​ໄດ້​ກາຍ​ເປັນ​ນັກຮົບ​ປະຕິວັດ, ​ເປັນ​ວິລະ​ສະຕີ​ຂອງ​ຊາດ. ພາຍຫລັງ​ປົດ​ປ່ອຍປະ​ເທດ​ຊາດ​​ແລ້ວ​. ເອື້ອຍ​ນ້ອງ​ແມ່ຍິງ​ ຍັງ​ໄດ້​ສືບຕໍ່ປະ​ກອບ​ສ່ວນ​ເຂົ້າ​ໃນ​ພາລະກິດ​ສ້າງສາ​ພັດທະນາ​ປະ​ເທດ​ຊາດ, ​ເສີມ​ຂະຫຍາຍ​ນ້ຳ​ໃຈ​ດຸໝັ່ນຂະຫຍັນ​ພຽນ, ຮັກສາ​ຮີດ​ຄອງ​ປະ​ເພນີ​ອັນ​ດີງາມ​ຂອງ​ຊາດ, ຂອງ​ເຜົ່າ, ປະກອບສ່ວນ​ເຂົ້າ​ໃນ​ການຈັດ​ຕັ້ງ​ປະຕິບັດ​ແຜນ​ພັດທະນາ​ເສດຖະກິດ-ສັງຄົມ​ຂອງ​ລັດ​ຢ່າງ​ຕັ້ງໜ້າ. ຕໍ່ພາລະກິດທີ່ກ່າວມານັ້ນເອື້ອຍນອ້ງແມ່ຍິງແຂວງ ຫລວງພະບາງກໍ່ໄດ້ປະກອບສ່ວນສ້າງພາລະກໍາປະຫວັດສາດຈໍານວນບໍ່ໜອ້ຍ ແລະກໍ່ຍັງສືບທອດມາເຖິງປະຈຸບັນ.

ຕໍ່ກັບ​ການ​ຕີ​ລາຄາ​ສະພາບ​ການ​ເຄື່ອນ​ໄຫວ​ວຽກງານ​ຂອງ​ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງ ​ໃນ​ໄລຍະ​ຜ່ານ​ມານັ້ນ ​ໂດຍ​ພື້ນຖານ​ຂ້າພະ​ເຈົ້າ​ມີ​ຄວາມ​ເຫັນ​ດີ ​ເປັນ​ເອກະ​ພາບ; ພອ້ມດຽວກັນນີ້ ​ຂ້າພະ​ເຈົ້າຂໍ​ມີ​ບາງ​ຄຳ​ເຫັນ​ດັ່ງ​ນີ້:

ໄລຍະ​ຜ່ານ​ມາ ທາງຄະນະ​ສະຫະພັນ​ແມ່ຍິງ​ແຂວງ​ພວກ​ເຮົາ ​ໄດ້​ມີ​ຄວາມ​ຕັ້ງໜ້າຊ່ວຍ​ຄະນະ​ພັກ - ​ອົງການ​ປົກຄອງ​ແຂວງ ​​ສື​ກສາ​ອົບຮົມ​ການ​ເມືອງ​ແນວ​ຄິດ​ໃຫ້ສະມາຊິກສະຫະພັນແມ່ຍິງ, ​ເອື້ອຍ​ນ້ອງ​ແມ່ຍິງ​ໃນ​ຂອບ​ເຂດ​ທົ່ວ​ແຂວງ, ນໍາພາຄະນະ​ສະຫະພັນ​ແມ່ຍິງແຕ່ລະຂັ້ນເຕົ້າໂຮມສະມາ ຊິກສະຫະພັນແມ່ຍິງ, ແມ່ຍິງບັນດາເຜົ່າເຊື່ອມຊຶມ​ເອກະສານ​ແນວທາງ​ນະ​ໂຍບາຍ​ຂອງ​ພັກ, ກົດ ໝາຍຂອງ​ລັດ, ມູນ​ເຊື້ອຂອງ​ຊາດ, ຂອງ​ພັກ, ຂອງ​ທ່ານ​ຜູ້ນຳ ​ເຮັດ​ໃຫ້​ເອື້ອຍນ້ອງ​ແມ່ຍິງມີຄວາມ​ເຊື່ອໝັ້ນຕໍ່ການ​ນຳພາ​ຂອງ​ພັກ, ຍົກສູງນໍ້າໃຈ​ຮັກ​ຊາດ, ຮັກ​ລະບອບ​ໃໝ່, ມີ​ຄວາມ​ສາມັກຄີ​ເປັນ​ປືກ​ແຜ່ນ, ມີສະຕິລະວັງຕົວ, ຮູ້​ຈຳ​ແນ​ກມິດ-ສັດຕູ ​ເຮັດ​ໃຫ້​ແຂວງ​ມີ​ຄວາມ​ສະ​ຫງົບ ​ແລະ ມີ​ຄວາມ​ເປັນ​ລະບຽບຮຽບຮ້ອຍ​ໂດຍ​ພື້ນຖານ.

ຄະນະນໍາ​ສະຫະພັນແ​ມ່ຍິງ​ແຕ່ລະ​ຂັ້ນ​ໄດ້​ເປັນ​ເຈົ້າ​ການ​ປະຕິບັດ​ຕາມ​ພາລະ​ບົດບາດ, ສິດ-ໜ້າທີ່​ຂອງ​ຕົນ​ຢ່າງ​ເຕັມ​ສ່ວນ, ​ເອົາ​ໃຈ​ໃສ່​​ປັບປຸງ​ ແລະຂະຫຍາຍການຈັດ​ຕັ້ງ​ຂອງ​ຕົນ​ໃຫ້​ມີ​ຄວາມເຕີບໃຫຍ່,​ເຂັ້ມ​ແຂງ, ມັນສະແດງອອກມີການຈັດຕັ້ງສະຫະພັນແມ່ຍິງຫລາຍໜ່ວຍ ຫລາຍບ້ານ ເປັນໜ່ວຍ 3 ດີ , ບ້ານ 3 ດີ ເປັນເງືອ່ນໄຂໃຫ້ສ້າງໜ່ວຍພັກເຂັ້ມແຂງ - ຮູ້ນໍາພາຮອບດ້ານ, ເປັນບ້ານ ວັດທະນະທໍາ, ບ້ານ ປອດຄະດີ, ບ້ານ ພັດທະນາ.

​ປະຈຸ​ບັນຄະນະພັກ, ອົງການປົກຄອງແຕ່ລະຂັ້ນຮັບຮູ້ໄດ້ວ່າ​ເອື້ອຍນ້ອງ​ແມ່ຍິງ​ໄດ້​ມີ​ບົດບາດ, ມີ​ສ່ວນ​ຮ່ວມ​ໃນ​ທຸກ​ຂົງ​ເຂດ​ວຽກງານ​ຫລາຍ​ຂື້ນ, ຄວາມສະ​ເໜີພາບຍິງ-ຊາຍ​ໃນຄອບຄົວ, ການ ຈັດຕັ້ງ ແລະສັງຄົມນັບມື້ນັບສູງຂຶ້ນ ສິ່ງຢັ້ງຢືນແມ່ນ ແມ່ຍິງມີບົດບາດຕັດສິນໃນການປະກອບອາຊີບດ້ວຍຕົນເອງ, ສ້າງວຽກເຮັດງານທໍາ ຫາລາຍໄດ້ເຂົ້າຄອບຄົວ ເຮັດໃຫ້ຈໍານວນຄອບຄົວທຸກຍາກຫລຸດລົງແຕ່ລະປີ ຕົວແບບທໍາການຜະລິດກໍ່ນັບມື້ນັບຫລາຍຂຶ້ນ, ແມ່ຍິງຍັງມີບົດບາດຕັດສິນບັນຫານໍາການຈັດຕັ້ງ, ຈໍານວນເພດຍິງຢູ່ໃນການນໍາຂັ້ນບ້ານ, ເມືອງ, ແຂວງ, ສໍານັກງານ, ກົມກອງກໍ່ເຜີ່ມຂື້ນ.

ສິ່ງທີ່ພົ້ນເດັ່ນໃນຂະບວນການຂອງແມ່ຍິງແມ່ນພວກສະຫາຍອອກແຮງແຂ່ງຂັນ 3 ດີ ຕິດພັນກັບຂະບວນແຂ່ງຂັນຮັກຊາດ ແລະພັດທະນາ ແລະວຽກງານ 3 ສ້າງ ຈົນສາມາດຮັບຮອງເປັນເມືອງສະຫະພັນແມ່ຍິງ 3 ດີໄດ້ 9 ເມືອງ. ຜົນງານທັງໝົດມັນໄດ້ເປັນປັດໄຈສໍາຄັນທີ່ເຮັດໃຫ້ແຜນພັດທະນາເສດຖະກິດ - ສັງຄົມຂອງແຂວງບັນລຸຕາມຄາດໝາຍໃນຫລາຍດ້ານ.

ເຖິງແມ່ນວ່າສະພາບພາຍໃນແຂວງ, ກົມກອງ ທອ້ງຖິ່ນມີຄວາມສະຫງົບ ແຕ່ເອື້ອຍນອ້ງແມ່ຍິງບັນດາເຜົ່າກໍ່ຍັງຍົກສູງສະຕິລະວັງຕົວ, ຕອບຕ້ານທຸກເລ່ລ່ຽມຂອງກຸ່ມຄົນບໍ່ຫວັງດີຕໍ່ການນໍາພາຂອງພັກ - ລັດ , ຕື່ນຕົວປະກອບສ່ວນດ້ານວັດຖຸ ປັດໄຈຊຸກຍູ້ທະຫານທີ່ປະຈໍາການຢູ່ເຂດທຸລະກັນດານ, ບອ່ນໃດມີປະກົດການຫຍໍ້ທໍ້ ຄະນະສະຫະພັນແມ່ຍິງກໍ່ປະສານສົມທົບກັບພາກ ສ່ວນທີ່ກ່ຽວຂອ້ງລົງແກ້ໄຂຢ່າງທັນການ.

ຜົນງານ​ທັງໝົດທີ່​ກ່າວ​ມາ​ນັ້ນ ​ແມ່ນ​ຍ້ອນ​ມູນເຊື້ອດຸໝັ່ນຂະຫຍັນພຽນ, ມູນເຊື້ອຮັກລູກແພງຜົວ, ອົດທົນກ້າຫານ ແລະຄວາມ​ຕັດສິນ​​ໃຈ​ອັນ​ເດັດດ່ຽວ​ຂອງ​ເອື້ອຍ​ນ້ອງ​ແມ່ຍິງ​ທຸກ​ຂັ້ນ ​ແລະ ຄວາມເອົາໃຈໃສ່​ຊີ້​ນຳໆພາ​ຢ່າງ​ໃກ້​ສິດ​ຕິດ​ແທດ​ຂອງ​ຄະ​ນະ​ພັກ-ອົງການ​ປົກຄອງ​ແຕ່ລະ​ຂັ້ນ ນັບ​ທັງ​ການ​ຊີ້​ນຳ​ຢ່າງ​ໃກ້​ສິດ​ຂອງ​ຄະນະ​ບໍລິຫານ​ງານ​ສູນ​ກາງ​ສະຫະພັນ​ແມ່ຍິງ​ລາວ. ຕາງໜ້າ​ໃຫ້​ແກ່​ຄະນະ​ພັກ-ອົງການ​ປົກຄອງ​ຂອງ​ແຂວງ ຂ້າພະ​ເຈົ້າ​ຂໍ​ສະ​ແດງ​ຄວາມ​ຍ້ອງຍໍ​ຊົມ​ເຊີຍ​ຕໍ່​ຜົນງານ​ຂອງ​ບັນດາ​ສະຫາຍ​ທີ່​ຍາດ​ມາ​ໄດ້​ຢ່າງ​ສຸດ​ອົກ​ສຸດ​ໃຈ (ຂໍ​ຊົມ​ເຊີຍ).

**ບັນດາ​ສະຫາຍ​ທີ່​ຮັກ​ແພງ!**

ຄຽງ​ຄູ່​ກັບ​ຜົນງານ​ທີ່​​ຍາດ​ມາ​ໄດ້ນັ້ນ ເມື່ອທຽບໃສ່ຄວາມຮຽກຮອ້ງຕອ້ງການຂອງໜ້າທີ່ການ ເມືອງໄລຍະໃໝ່ແລ້ວ​ ພວກສະຫາຍຍັງຈະໄດ້ສືບຕໍ່ສູ້ຊົນໃນຊຸມປີຕໍ່ໜ້າ ເຊັ່ນ:

ສືບຕໍ່ຮັກສາ ແລະເສີມຂະຫຍາຍຜົນງານອັນດີເດັ່ນ ແລະຕັ້ງໜ້າປັບປຸງແກ້ໄຂບາງບັນຫາທີຍັງຄົງຄ້າງ ເປັນຕົ້ນ:

* ຄະນະບໍລິຫານງານສະຫະພັນແມ່ຍິງແຂວງຊຸດໃໝ່ນີ້ ຕອ້ງຍົກເອົາບັນຫາທີ່ຍັງແກ້ບໍ່ທັນຕົກມາຄົ້ນຄວ້າ ປຶກສາຫາລື ພອ້ມທັງວິທີການແກ້ໄຂໃຫ້ລະອຽດ ແລ້ວນໍາໄປຈັດຕັ້ງປະຕິບັດຕົວຈິງ, ບັນຫາກ່ຽວຂອ້ງພາກສ່ວນໃດກໍ່ພົວພັນປະສານງານກັບພາກສ່ວນນັ້ນແກ້ໄຂຢ່າງຈິງຈັງ, ກໍາໃຫ້ໄດ້ບັນດາຂໍ້ມູນ, ບັນຫາ, ສາຍເຫດ ຈຶ່ງຈະແກ້ໄຂສອດຄອ່ງ. ກໍາແໜ້ນແນວທາງ ນະໂຍບາຍຂອງພັກ, ລະບຽບກົດ ໝາຍຂອງລັດ ເພື່ອນໍາໄປໂຄສະນາ ເຜີຍແຜ່ ຖືກຕອ້ງ.
* ເກັບກໍາສະພາບ, ບັນຫາ, ມູນເຊື້ອ, ທ່າແຮງທີ່ບົມຊອ້ນຂອງແຕ່ລະທອ້ງຖິ່ນ ແລ້ວຊອກຫາວິທີ ເພືອ່ສົ່ງເສີມແມ່ຍິງບັນດາເຜົ່າໃນການປະກອບວຽກເຮັດງານທໍາ ແນໃສ່ເຮັດໃຫ້ຫລຸດຜອ່ນຍິງໜຸ່ມຫລັ່ງໄຫລເຂົ້າມາຊອກວຽກເຮັດງານທໍາຢູ່ຕົວເມືອງ ພາໃຫ້ເກີດມີບັນຫາຂອງສັງຄົມ.

* ເອົາໃຈໃສ່ພິເສດຕໍ່ອົງການຈັດຕັ້ງສະຫະພັນແມ່ຍິງເຂດຊົນນະບົດ ຫ່າງໄກສອກຫລີກ ໃນການຈັດຕັ້ງເຜີຍແຜ່ກົດໝາຍ ວ່າດ້ວຍສະຫະພັນແມ່ຍິງລາວ ແລະນິຕິກໍາອື່ນໆທີ່ກ່ຽວຂອ້ງກັບການປົກປອ້ງສິດ ຜົນປະໂຫຍດອັນຊອບທໍາຂອງແມ່ຍິງ ແລະເດັກນອ້ຍ ເພືອ່ເປັນບອ່ນອີງໃນການເຄ່ືອນໄຫວວຽກງານຂອງເຂົາເຈົ້າ ແລະໃຫ້ຄໍາປຶກສາຢ່າງຖືກຕອ້ງ.
* ຕັ້ງໜ້າສຶກສາອົບຮົມ, ປຸກລະດົມໃຫ້ແມ່ຍິງບັນດາເຜົ່າ, ບັນດາຊັ້ນຄົນ ໃຫ້ພັດທະນາຕົນເອງ, ຍົກສູງຄວາມກ້າຄິດ ກ້າປະກອບຄໍາເຫັນຕໍ່ການຈັດຕັ້ງ, ກ້າປຶກສາຫາລືກັບລູກຜົວ . ລົບລ້າງແນວຄິດຄອງເດີມ, ເອືອ່ຍອີງ ຊຶ່ງເປັນອຸປະສັກອັນໃຫຍ່ຫລວງໃຫ້ແກ່ການພັດທະນາແມ່ຍິງ.
* ຫລວງພະບາງ ເປັນແຂວງທີ່ມີຊື່ສຽງທາງດ້ານປະຫັວດສາດ, ວັດທະນະທໍາ ຮີດຄອງປະະເພນີອັນໂດດເດັ່ນ, ມີເມືອງ ຫລວງພະບາງ ເປັນເມືອງ ມໍລະດົກໂລກທີ່ໄດ້ຮັບການຍອ້ງຍໍຈາກພາຍໃນ ແລະຕ່າງປະເທດ. ສະພາບຄວາມເປັນຈິງໃນປະຈຸບັນ ວັດທະນະທໍາ, ຮີດຄອງປະເພນີເລີ່ມຈາງຫາຍຍອ້ນ ຍິງໜຸ່ມຈໍານວນບໍ່ໜອ້ຍມີແນວຄິດຫັນເຫໄປນິຍົມການນຸ່ງຖື, ການປະພຶດ ກິລິຍາມາລະຍາດແບບຕາເວັນຕົກ ເຮັດໃຫ້ຄ່ານິຍົມຫລຸດນອ້ຍຖອຍລົງ. ສະນັ້ນ ພວກສະຫາຍຕອ້ງອອກແຮງ ສຶກສາອົບຮົມ, ປຸກລະດົມ, ປູກຈິດສໍານືກໃຫ້ລູກຫລານຮູ້ຮັກ, ອະນຸລັກ ແລະເສີມຂະຫຍາຍຍວັດທະນະທໍາຮີດຄອງປະເພນີອັນດີງາມຂອງແຕ່ລະເຜົ່າຄຽງຄູ່ກັບການຮັກສາເມືອງມໍລິດົກໂລກໃຫ້ຍືນຍົງຕະຫລອດໄປ.

​ເພື່ອເຮັດໃຫ້​ການຈັດ​ຕັ້ງ​ປະຕິບັດ​ວຽກ​ງານ​ສະຫະພັນ​ແມ່ຍິງ​ໃນ​ຊຸມ​ປີ​ຕໍ່ໜ້າ ​ໃຫ້​ໄດ້​ຮັບ​ຜົນສຳ​ເລັດ​ຕາມ​ລະດັບ​ຄາດໝາຍທີ່​ກອງ​ປະຊຸມ​ໄດ້​ວາງ​ໄວ້​ນັ້ນ ກອ່ນອື່ນໝົດພວກສະຫາຍຕອ້ງຍຶດໝັ້ນການເຕົ້າໂຮມຄວາມສາມັກຄີ ເປັນນໍ້າໜຶ່ງໃຈດຽວກັນ, ມີຄວາມເປັນເອກະພາບ, ມີຄວາມຈິງໃຈກໍ່ສ້າງຊ່ວຍເຫລືອຊຶ່ງກັນ ແລະກັນ, ມີຄວາມຮັບຜິດຊອບຕໍ່ຜົນໄດ້ຜົນເສຽຂອງວຽກງານ. ຕໍ່ກັບບົດຮຽນ ແລະຜົນງານອັນດີເດັ່ນກໍ່ເຜີຍແຜ່ແລກປ່ຽນຊຶ່ງກັນ ແລະກັນ, ຕໍ່ດ້ານອອ່ນ ຂໍ້ຄົງຄ້າງກໍ່ພອ້ມກັນຕັດສິນໃຈຄົ້ນຄວ້າຊອກຫາວິທີແກ້ໄຂໃຫ້ສອດຄອ່ງ ແລະທັນເວລາ.

​ຂ້າພະ​ເຈົ້າ​ເຊື່ອໝັ້ນວ່າ ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງ​ຊຸດ​ໃໝ່ນີ້ ລ້ວນແຕ່ມີຄວາມຮູ້ ຄວາມສາມາດ ແລະບົດຮຽນໃນການນໍາພາວຽກ​ງານ​ແມ່ຍິງ ​ແລະ​ເຊື່ອໝັ້ນ​ວ່າ​ກອງ​ປະຊຸມ​ຄັ້ງ​ນີ້​ຈະ​ເປັນ​ບາດ​ລ້ຽວ​ໃໝ່​ແຫ່ງ​ການ​ປັບປຸງ​ບູລະການຈັດຕັ້ງສະຫະພັນແມ່ຍິງແຕ່ລະຂັ້ນພາຍໃນແຂວງໃຫ້ມີຄວາມໜັກແໜ້ນເຂັ້ມແຂງຂຶ້ນກວ່າເກົ່າ.

ທ້າຍ​ນີ້​ໃນ​ນາມ​ຕາງໜ້າ​ໃຫ້​ຄະນະ​ບໍລິຫານ​ງານ​ພັກ​ແຂວງ ຂ້າພະ​ເຈົ້າ​ຂໍ​ອວຍ​ໄຊ​ໃຫ້ພອນ​ແດ່ ສະຫາຍ ນາງ ສີ​ໃສ ລື​ເດດມູນ​ສອນ ກຳມະການ​ສູນ​ກາງ​ພັກ, ປະທານ​ສູນ​ກາງ​ສະຫະພັນ​ແມ່ຍິງ​ລາວ ຈົ່ງ​ມີ​ສຸຂະພາບ​ເຂັ້ມ​ແຂງ, ມີ​ອາຍຸໝັ້ນຂັວນຍືນ, ມີ​ຄວາມ​ຜາ​ສຸກ​ໃນ​ຊີວິດ ​ແລະ ປະສົບ​ຜົນສຳ​ເລັດ​ໃນໜ້າທີ່​ວຽກ​ງານ.

ອວຍພອນ​ແດ່​ຄະນະປະທານ, ຜູ້ແທນກອງປະຊຸມ, ​ແຂກ​ຜູ້​ມີ​ກຽດ ແລະຄະນະບໍລິຫານງານສະຫະພັນແມ່ຍິງຊຸດໃໝ່ ຈົ່ງ​ມີ​ສຸຂະພາບ​ເຂັ້ມ​ແຂງ​ມີ​ຄວາມ​ຜາ​ສຸກ​ໃນ​ຊີວິດ, ມີ​ຄວາມ​ກ້າວໜ້າ​ໃນໜ້າທີ່​ວຽກງານ.

ອວຍພອນ​ແດ່​ກອງ​ປະຊຸມ​ໃຫຍ່​ຄັ້ງ​ທີ່ VIII ຂອງ​ຜູ້ແທນ​ແມ່ຍິງ​ແຂວງ ຫຼວງພະ​ບາງ ຈົ່ງ​ປະສົບ​ຜົນສຳ​ເລັດ​ຢ່າງ​ຈົບງາມ.

**(ຂໍ​ຂອບ​ໃຈ)**